*A close up of a book

Description automatically generated*

*THEOT Song of the Three Children in IES77*

Text taken from Accordance Module=Mahibere Hawariyat  
Drafts 1-3 were prepared by the Addis Ababa Transcription Team, directed by Daniel Assefa; Draft 4, Ralph Lee

**Sg Three 3:24** ወአንሶሰዉ ማእከለ እቶነ እሳት ወአእኰትዎ ለእግዚአብሔር ወባረክዎ።

**Sg Three 3:25** ወቆመ አዛርያ ወጸለየ ከመ ዝ ወከሠተ አፉሁ ማእከለ እሳት።

**Sg Three 3:26** ወይቤ ይትባረክ እግዚአብሔር አምላከ አበዊነ እኩት ወስቡሕ ስምከ ለዓለም።

**Sg Three 3:27** እስመ አንተ ጻድቅ በኵሉ ዘአምጻእከ ላዕሌነ እሙን ኵሉ ግብርከ ወርቱዕ ኵሉ ፍናዊከ ወጽድቅ ኵሉ ኵነኔከ።

**Sg Three 3:28** ወግበር ፍትሐ ወርትዐ በኵሉ ዘገበርከ ለነ ወዲበ ሀገረ አበዊነ ኢየሩሳሌም ቅድስት እስመ በኵነኔ ጽድቅከ አምጻእከ ዘኵሎ በእንተ ኀጢአትነ።

**Sg Three 3:29** እስመ አበስነ ወጌገይነ ዘኀደግናከ ዐመፅነ በኵሉ ወኢሰማዕነ ትእዛዝከ።

**Sg Three 3:30** ኢዐቀብነ ወኢገበርነ በከመ አዘዝከነ ከመ ይኩን ሠናየ ላዕሌነ።

**Sg Three 3:31** ኵሎ ዘአምጻእከ ላዕሌነ ወኵሎ ዘገበርከ ዲቤነ በኵነኔ ጽድቅከ ገበርከ።

**Sg Three 3:32** ወመጠውከነ ውስተ እደ ፀርነ ኃጥኣን ወዐላውያን እለ ርሑቃን ወግሑሣን እምኔከ ወንጉሥ ዐማፂ ወእኩይ እምኵሉ ምድር።

**Sg Three 3:33** ወይእዜኒ አኮ ድልወት ለነ ንክሥት አፉነ ኀፍረት ወዝንጓጔ ኮኖሙ ለአግብርቲከ ለእለ ይፈርሁከ።

**Sg Three 3:34** ወኢትመጥወነ ለግሙራ በእንተ ስምከ ወኢትሚጥ ኪዳነከ።

**Sg Three 3:35** ወኢታርሕቅ ምሕረተከ እምኔነ በእንተ አብርሃም ፍቁርከ ወበእንተ ይስሐቅ ቊልዔከ ወበእንተ እስራኤል ቅዱስከ።

**Sg Three 3:36** እለ ተናገርኮሙ ወትቤሎሙ ከመ ታብዝኅ ዘርዖሙ ከመ ኮከበ ሰማይ ወከመ ኆጻ ዘድንጋገ ባሕር።

**Sg Three 3:37** እስመ ውኁዳን እሙንቱ እምኵሉ አሕዛብ። ወኮነ ኅሱራነ በኵሉ ምድር ዮም በእንተ ኀጢአትነ።

**Sg Three 3:38** አልቦ በዝ መዋዕል መልአክ ኢ ነቢይ ወኢ ንጉሥ ኢ ቊርባን ወኢ መሥዋዕት ወኢ ኀበ ያጸንሕሑ ዕጣነ ወኢ ብሔር ኀበ እለ ይፈርዩ በቅድሜከ ይርከቡ ሣህለከ።

**Sg Three 3:39** ዘእንበለ በነፍስ የዋህ ወበመንፈስ ትሑት ተወከፍ ለነ።

**Sg Three 3:40** ከመ ዘመሥዋዕተ ሐራጊት ወአልሕምት ወከመ ዘአእላፍ አባግዕ ሥቡሓን ከማሁ ይኩን መሥዋዕቲነ በቅድሜከ ዮም ወፍጹመ ይኩን በኀቤከ ከመ ኢይትኀፈሩ ኵሎሙ እለ ይትዌከሉ ብከ።

**Sg Three 3:41** ወይእዜኒ ንተልወከ በኵሉ ልብነ ወንፈርሀከ ወነኀሥሥ ገጸከ ዳእሙ ኢታስተኀፍረነ።

**Sg Three 3:42** ወግበር ምስሌነ በከመ ተመይጦትከ ወበከመ ብዝኀ ምሕረትከ አድኅነነ በተኣምሪከ ሀብ አኰቴተ ለስምከ እግዚኦ።

**Sg Three 3:43** ይትኀፈሩ ኵሎሙ እለ ያሐሥሙ ላዕለ አግብርቲከ ወይትኀፈሩ ወይኅስሩ በኵሉ ትዕግልቶሙ ወይትቀጥቀጥ ኀይሎሙ።

**Sg Three 3:44** ወያእምሩ ከመ አንተ እግዚአብሔር አምላክ ባሕቲትከ ስቡሕ በኵሉ ምድር ወበኵሉ ዓለም።

**Sg Three 3:45** ወኢኀደጉ ወዓልት አስተዋድዮቶሙ ኀበ ንጉሥ።

**Sg Three 3:46** ወወደጡ ውስተ እሳቱ ተየ ወፒሳ ወሰጠጵዮነ ወቀለምጼዳ ወአስፈሊጠ።

**Sg Three 3:47** ወተለዐለ ነበልባሉ እምእቶን አርብዓ ወተሰዓተ እመተ።

**Sg Three 3:48** ወያንሶሱ ወያውዒ ዘረከቡ ኀበ እቶኖሙ ለከለዳውያን።

**Sg Three 3:49** ወወረደ መልአከ እግዚአብሔር ምስለ እለ አዛርያ ወሚሳኤል ውስተ እቶነ እሳት ዘይነድድ ወዘበጦ ለነበልባለ እሳተ እቶን።

**Sg Three 3:50** ወረሰዮ ለነበልባለ እሳት ከመ ነፋስ ቈሪር ወኢለከፎሙ እሳት ለእሙንቱ ወኢ ምንትኒ ወኢሰሐጦሙ ሥዕርተ ርእሶሙ ወኢያጽዐቆሙ።

**Sg Three 3:51** ወሶቤሃ እሙንቱ ሠለስቲሆሙ ኅቡረ ወበአሐዱ አፍ ወአእኰቱ ወባረክዎ ለእግዚአብሔር በውስተ እቶነ እሳት።

**Sg Three 3:52** ወይቤሉ ይትባረክ እግዚአብሔር አምላከ አበዊነ ስቡሕኒ ውእቱ ወልዑልኒ ውእቱ ለዓለም ወይትባረክ ስመ ስብሐቲሁ ቅዱስ ስቡሕኒ ውእቱ ወልዑልኒ ውእቱ በኵሉ ዓለም።

**Sg Three 3:53** ቡሩክ አንተ በጽርሐ ቅድሳተ ስብሐቲከ ስቡሕኒ አንተ ወእኵት አንተ ለዓለም።

**Sg Three 3:54** ቡሩክ አንተ ዘትሬኢ ቀላያተ ነቢረከ ላዕለ ኪሩቤል ስቡሕኒ አንተ ወልዑል አንተ ለዓለም።

**Sg Three 3:55** ቡሩክ አንተ በዲበ መንበረ መንግሥትከ ስቡሕኒ አንተ ወቡሩክ አንተ ለዓለም።

**Sg Three 3:56** ቡሩክ አንተ በመልዕልተ ሰማያት ስቡሕኒ አንተ ወክቡር አንተ ለዓለም።

**Sg Three 3:57** ይባርክዎ ኵሉ ግብረ እግዚእ ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Sg Three 3:58** ይባርክዎ ሰማያት ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Sg Three 3:59** ይባርክዎ መላእክተ እግዚእ ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Sg Three 3:60** ይባርክዎ ኵሉ ማያት ዘመልዕልተ ሰማያት ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Sg Three 3:61** ይባርክዎ ኵሉ ኀይለ እግዚእ ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Sg Three 3:62** ይባርክዎ ፀሓይ ወወርኅ ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Sg Three 3:63** ይባርክዎ ከዋክብተ ሰማይ ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Sg Three 3:64** ይባርክዎ ጠል ወዝናም ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Sg Three 3:65** ይባርክዎ ኵሉ መንፈስ ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Sg Three 3:66** ይባርክዎ እሳት ወላህብ ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Sg Three 3:67** ይባርክዎ ሌሊት ወመዓልት ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Sg Three 3:68** ይባርክዎ ጠል ወዐ ውል ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Sg Three 3:69** ይባርክዎ ቊር ወአስሐትያ ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Sg Three 3:70** ይባርክዎ በርህ ወጽልመት ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Sg Three 3:71** ይባርክዎ ደደክ ወመርቄ ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Sg Three 3:72** ይባርክዎ በረድ ወጊሜ ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Sg Three 3:73** ይባርክዎ መብረቅ ወደመና ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Sg Three 3:74** ትባርኮ ምድር ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Sg Three 3:75** ይባርክዎ አድባር ወአውግር ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Sg Three 3:76** ይባርክዎ ኵሉ ዘይበቊል ውስተ ምድር ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Sg Three 3:77** ይባርክዎ ቀላያት ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Sg Three 3:78** ይባርክዎ ባሕር ወአፍላግ ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Sg Three 3:79** ይባርክዎ አንበር ወኵሉ ዘይትሐወስ ውስተ ማይ ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Sg Three 3:80** ይባርክዎ ኵሉ አዕዋፈ ሰማይ ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Sg Three 3:81** ይባርክዎ ኵሉ አራዊት ወእንስሳ ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Sg Three 3:82** ይባርክዎ ደቂቀ ዕጓለ እመሕያው ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Sg Three 3:83** ይባርክዎ እስራኤል ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Sg Three 3:84** ይባርክዎ ካህናተ እግዚእ ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Sg Three 3:85** ይባርክዎ አግብርተ እግዚእ ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Sg Three 3:86** ይባርክዎ መንፈስ ወነፍሰ ጻድቃን ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Sg Three 3:87** ይባርክዎ ጻድቃን ወትሑታነ ልብ ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Sg Three 3:88** ይባርክዎ አናንያ ወአዛርያ ወሚሳኤል ለእግዚአብሔር ስቡሕኒ ውእቱ ወልዑልኒ ውእቱ ለዓለም።

**Sg Three 3:89** እስመ አድኀነነ እምእደ ሲኦል ወእሞት ባልሐነ ወእምእቶነ እሳት ዘይነድድ አንገፈነ ወአውፅአነ እማእከለ ነበልባል ግነዩ ለእግዚአብሔር ወጸውዑ ስሞ እስመ ኄር እስመ ለዓለም ምሕረቱ።

**Sg Three 3:90** ባርክዎ ለእግዚአብሔር ኵልክሙ እለ ትፈርህዎ ለእግዚአብሔር ወግነዩ ለአምላከ አማልክት ሰብሕዎ ወግነዩ ሎቱ እስመ ለኵሉ ዓለም ምሕረቱ።